text:
Shiga
Mungkan kawn garum ai hte kani pat jasan masing galaw na KIO myit mada
- Post 25 September 2012
- Last Updated on 25 September 2012
- By KNG
- Hits: 242
Wunpawng Mungdan Shawnglawt Hpung (KIO) kawn ginjaw rung nga ai Laiza muklum kaw September 25 ya shani hta kani pat jasan masing hte seng nna, mungshawa zuphpawng galaw wa sai lam chye lu ai.
Kani pat jasan masing lit hkam KIA dap awn daju, Dukaba Gunhtang Gam Shawng kawn, zuphpawng shanglawm ai ni hpe mungga jaw ai hta, dai ni byin nga ai, kani, nanghpam hte seng nna, manghkang ni, hkra machyi shangun ai lam ni gaw, mungkan ting hte seng ai re majaw, Jinghpaw mungdaw kaw byin nga ai, Kani, Nanghpam manghkang ni hpe Mungkan kaw nna, lata gyin dun let rau sha jawm hparan mat na matu, yaw shada lam hte ndau shana mat ai re lam galaw mat ai lam, zuphpang shanglawm ai ni tsun ai.
Kani nanghpam pat jasan masing hpe dinghku majan n hpang shi ai ten kaw na, KIO kawn, galaw hpang wa sai raitim, kani nanghpam malu masha ni, Jinghpaw mung ting hta matut nna, chyam bra nga ding yang re ai gaw, Myen asuya kaw mung lit nga ai lam, zuphpawng lawm ai, mung masha langai kawn tsun ai.
“KIA gaw kani pat jasan masing hpe galaw taw ai re, shanhte pat jasan masing galaw magang, kani chyam bra ai lam law magang byin taw ai gaw, Myen asuya a majaw re ai. Jinghpaw ni hpe kani hte shamyit kau na masing galaw nga ai re. Dai majaw, dai lam ni hpe mungkan kawn chye na, mu lu wa na, garum na matu, ndau shana dat ai mung rai nga ai,” nga shi tsun ai.
Myen asuya uphkang ginra nkau hkan gaw, seng ang ai ni hpe, gumhpraw jaw nna, kani hkai mai ai hte, kani dut shabra ai lam ni mung, wanglu wanglang naw mai galaw nga ai lam, kani hkai nna, kan bau bungli galaw nga ai, Sadung ginra na buga masha ni tsun ai.
Dai lam ni a majaw, mungkan shara shagu mungdan ni kawn shanglawm garum yang she grau tang du na rai nna, Miwa asuya kawn mung mungkan kawn chye hkra garum mat na re lam, mying n shadan dawng ai, KIA salang langai kawn tsun ai.
“Miwa asuya kawn mung, kani pat jasan masing hte seng nna, garum mat na lam tsun ai. Daini ndau shana ai lam hte seng ai nsen hpe mung, shanhte a mungdan shiga dap 2 kawn Miwa hku ga gale nna, shapoi mat na re lam tsun ai,” nga dai salang wa kawn matut tsun dan ai.
Ndai lamang hpe KIO ginjaw Laiza muklum na, lahta tsang jawng kaw galaw mat ai re hte, zuphpawng de KIA magam gun ni, jawngma ni, Laiza buga masha ni hte hpyen yen ni yawng 2,417 sa du shanglawm mat ai lam chye lu ai.
KIA kawn, kani pat jasan masing hpe grau n-gun dat nna, galaw shaja na re hte, rim ahkyak la ai lam ni hpe mung, grau shaja galaw nga sai lam, KIA salang langai kawn tsun ai.
“Ya mung kani dut ai ni hte lu sha ai ni hpe rim nna ahkyak la nga ai,” nga shi tsun ai.


c: text/html

text:
Anhte Jinghpaw Ni A Ringchying Ai Shawa Majan
- In Sawk Madun Laika
- Last Updated on 08 February 2012
- By Hkringmudan Chyalai
- Hits: 5657
A. Gahpaw
Moi prat hta Jinghpaw ni majan hpan amyu myu gasat wa sai. Daini hta, langai, ginru ginsa la ni woi awn ai majan, gumchying du ni baw ai majan gaw lamu ga makawp maga, maden jat masing lai rai nga ai. Nam na hkanghkyi, sharaw, ugan zawn kadai mung tinang a daru magam, ahna, kawng shadap nna kaga ni hpe shangap matsut kau ai lachyum mung rai nga ai. Dai majaw, tinang a shara, ahkang aya, sari sadang, lamu ga shara hkra wa ai hte gaw majan hte shangang shakang la wa sai. Lam mi gaw dai aten hta teng sha Waja Du ni tatut kaup dang la kau ai lam hta sha madung rai nga ai. Lahkawng, kaga amyu kaba a “shangun ma; shawng si gwiran” lai hte Myen Hkaw Hkam ni a mayam hpyen la, Japan, Inglik, Amerikan ni a mayam, shangun ma hpyen la tai rai “kaga ni a yi hkyen nchyang” tai lai wa sai.
Anhte amyu yawng a matu marai langai, wuhpawng langai, ningbaw langai, karum la ai ni langai ngai hpe kam nna majan matut gasat na i? KIO/A woi ai mung rawt malan chying hkrawng gaw tsan ban ka-ang hkup jan wa sai. Masha shagu gaw ndai majan hta lai langai n rai langai hku lawm nga ai hpe, rawt malan mungga hta, “hpyen masa hte mung masa lahkawng kapyawn ai… mung shawa majan” re nga sai. Shaloi, KIO asuya hte mung shawa gaw arau majan lata gindun let Mungdan hte Amyu sha ni hpe shalawt lu ai bandung de du hkra kaning rai matut gasat sa ra ai hpe “ringchying majan lai” hte rai na hpe tang dan ai.
B. Daini na KIA Majan A Lachyum
Ndai lang na KIA a majan gaw “mung shawa a ninghkap majan re” nga 2012 ning na KIO tinggyang up a 52 ladu hkrum rawt malan mungga hta mu lu ai. Lai wa sai shata man 10 praw 11 ya shani Mitch McCornnell wa a lawu rapdaw de tang ai labau sumtang hta KIA majan hpe “Jinghpaw majan”ngu shagrau wa sai. Dai hpe 101 American Jinghpaw Rangers ni a Japan gasat ai hpe shachyaw nhtawm “KIA woi awn ai majan hpe Jinghpaw Shawa Yawng a majan” re nga shagrau da nga ai. Ndai majan gaw “shawa yawng shakut dingkren ai, lai amyu myu hte shawnglawm ai majan rai nga ai hpe mu sai. Myen amyu ni chyawm gaw KIA ni a majan, Jinghpaw shawa yawng hpe gawng malai n re ai, KIA woi ai dinglai amyu tsaw majan nga mara shagun nga ai. Miwa ni a maga gaw “u shat dan pa kashun ai majan” rai nga ai lai re. Laknak lang uhpung law law hta KIA hpe sha she madung gasat ai, mungdan ting a hpyen n’gun laba hte matut manoi gasat nga ai hpe yu yang gaw Myen Hpyendap a hkrak gran da ai masing kaba hte maren gasat ai majan re hpe mu lu ai. Rai yang, daini mungkan a ringchying ai hpyen masa lai hku nna jep joi yu dat ai shaloi, langai, ndai majan gaw “Jinghpaw Shawa Yawng shanglawm ai majan” rai nga ai hpe mungdan kata hte shinggan na masat ya nga ma ai.
Madi madun na lam gaw hpyen shang ai mung shawa hpyen hpung, mung shawa kanawn mazum hpung, majan hta share ai hte asak apnawng ai gaw mung shawa hpyen hpung na ni grau law sai. Lahkawng, ngam ai num ma hte gumgai dingla ni daini na KIO/A a mung masa polisi hpe chyena nhtawm me ra ai lam shagu hta n ningdang, n ninghkap ai hta n ga, arau lata gindun nga ai gaw daini du hkra re. Gashadawn, hpyen yen hkawm ai nan mung mung masa majan rai nga ai. Shanhte ni shawnglam na hpyen la ni hte maren yak hkak jamjau, katsi kahtet, kawsi ket, machyi makaw hkam nga ma ai. Masum, Jinghpaw hpung shawa mung n hkrit n tsang tara shang ja ja akyu hpyi ya nga ai. Mali, Jinghpaw wuhpawng shagu na ni mung myit n-gun, yu-ngwi, ja gumhpraw hte ndai majan hta karum madi shadaw ya nga ai. Manga, maigan mungdan nga Jinghpaw ni mung anhte a hpyen masa, mung masa lam a matu jagumhpraw, hpaji jaw, ninggun madun, tatut hkum nan hpe karum madi shadaw nga ai.
Kru, laklai dik ai lam gaw tengman rap ra ai democracy manu hta shatai nhtawm hpyen yen ni hpe Mungkan Wunpawng Hpung Ginjaw, UNHCR kaw nna tara shang nan sawk sagawn nhtawm hpyen yen tsin yam ni hpe karum nga ai. Sanit, jet ai munghpawm gawde na Jinghpaw ahkyak dik rai nga ai hpe mu mada ai Myen mung amyu baw ni mung karum nga ai. Ndai lam ni hpe yu ai shaloi gaw KIO/A a mung masa hte hpyen masa majan hpe madi shadaw ai ngu ai lachyum mung rai nga ai. Maga mi gaw hpyen dap tek Thein Sein asuya a n hkru ai mung masa maw lanyet hte tatut hpyen ladat hpe n ra ai, ninghkap ai lam rai nga ai. Maga mi gaw, Jinghpaw (Kachin) amyu yawng hpe lakawn, madi shadaw, pawn ba, karum shingtau, sharawt la, ninggun jaw, sai ninghtan rap ra nga ai lam rai nga ai. Jinghpaw amyu ni htum mat na hpe kadai mung n ra ai lachyum rai nga ai.
Bai ahkyak dik ai lam langai gaw anhte Jinghpaw Wunpawng shani myit mada shara n nga ai aten, Karai Kasang hpang de, tengman ai asak hkye ai mung masa de gwi gwi dawdan let kayin wa ai majaw, mungkan hta amyu kaba langai hku nna anhte Jinghpaw ni hpe matsan dum shadan shadawng la nga ai rai nga ai. Tengman ai majan gaw shawa madi shadaw ai majan rai nga ai. Tengman ai majan gasat poi shang lu ai lachyum gaw Jinghpaw amyu ni kaja wa Karai Kasang jai lang ai lakung lakap, Karai Kasang Shaprat la ai amyu rai nga ai hpe sakse-lamik kumla law law hte shanang shakang ya nga ai. Dai gaw Jinghpaw Mungdan (United Kachinland) gaw Karai Kasang Sharawng Awng ai lam hte sai ninghtan nga nna Karai Kasang sharawng awng myit up grin nga na matu rai nga ai. Dai ndai majan gaw asak si wa nga ai, Jinghpaw Mungdan, Jinghpaw amyu a asak hpe hkye mawai la ai CHYEJU WUNLI MAJAN POI nan she rai nga ai.
Shaloi matut nna anhte daini na KIA/O a hpyen masa hte mung masa majan gaw kaning rai tatut “Jinghpaw Mungdan hte Jinghpaw Shawa a Majan” dingyang rai nga ai hpe shen dinglik tang dan nngai.
C. Shawa a Ringchying Majan Gasat Lai
Ndai majan gaw shinggyim mung masa hpungtang hpaji jasat jasa hku rai yang gaw “ringchying amyu ni a majan,” dai gaw hpaw zai sat lawat hpe shading sharai, gasat ai ga re. Dai majaw ndai majan hta:-
1. Jinghpaw shawa a shinggyim prat pra atsam ningja mung rai nga ai (the quality of social life itself). Ndai majan gaw mung shawa a atsam ningja hpe shapraw shadan na ahkaw ahkang jaw ai majaw daini du hkra padang hkrun lam hta tsap share lu nga ai re. Hpyen masa hta sha n rai mung masa hta mung Jinghpaw shawa a ningja hpe lai amyu myu hte shadan shadawng na ginjang shabyin ya ra ai. Dai nan mung shawa majan lai rai nga ai. Ya du hkra mung masa galaw na shawa gaw naw hkrit let, lagu lagrim rai htinggrum kata na gamung hku she rai taw nga ai. Dai she hkrit hpa re.
2. Dai hpe Micheal Novak gaw laisa hte rawt jat ai asuya hte mung shawa a shawang ninggun hpe gindai shara tawn nhtawm, dai hpe “kanu mungdan” a amu lamang law law hte padang hkam la lu ai lakung lakap lata ni rai nga ai. Kade n na yang United Kachinland Federal Government hpe KIO woi awn nhtawm hpaw ninghtan ra mali ai. Raitim, dai hkum tsup sai n rai. Jinghpaw shawa a shawang sakjaw ninggun hte she kapyawn nhtawm ANHTE MUNGDAN a padang hpe tut mahkyu la na rai nga ai. Shawa a shawang ninggun hte asuya gaw “hka hte nga, madu jan madu wa” zawn ahkyak nga ai.
3. Anhte hta daini du hkra Federal snr Awmdawm mungdan de ga nga ai raitim langai ngai wa jaw ya, ahkaw ahkang masat, ‘maw’ nga jaw na hpe sha shawa gaw naw ala nga ai kumla re. Daini na prat gaw “madu uphkang la ai jasat hpe masat gyin gin sat la ra ai.” Dai gaw mung shawa kasi gaw shinggyim sari sadang hte mahkri shawn nga ra ai. Ringchying ai shinggyim lailen sari sadang hte nga ai mung shawa gaw sari sadang hpring ai “madu uphkang asuya” hpe mung gyin shaprat ya lu nga ai.
4. Ningrai ringchying ai mungdan de ai shaloi anhte a wuhpawng kata hta dinghkrai shanglawt ahkaw ahkang hte madu myit shanang ai ni a lapran dingkren hkat ai lam nga ai. Ndai wuhpawng kata shada dinghkren shachyen hkat ai lam hpe “yawng mayawng a manu hte shinggyim wuhpawng kata shanglawm ai lai” hku nna hparan la hkat ra mali ai. Grau nna mung chying shawa langai a pawa ahkang aya, wuhpawng, mungdan asuya a ahkang aya pawa hpe “tinggyeng akyu, tinggyeng myit machyu ai lam hta n mai jai lang ai.”
5. Daini Jinghpaw shawa gaw majan poi yu masha wutsang hta naw rai nga ai ni grai naw law ai. Tinang mung majan gasat ra ai, nga ai hpe n dum n dam rai nga ai. Billy Bradley, New Jersey Democratic lahta tsang rapdaw du wa gaw “ringchying ai wuhpawng gaw ningpawnt ninghpang ra kadawn dik ai shinggyim laisa” (most basic humanity) re nga ai. “Ningpawt Ninghpang Shinggyim Lai” hpe lit la ai lam, shada kam hpa myit, shinggyim nauna myit hkrum lai, sai ninghtan lai, hte tsawra myit manu ni hte uphkang da ai, nga ai. Dai hpe Hillary Rodham Clinton argues (dangrang ai lam) galaw ai gaw lapran le hkrang masa (the intermediary institutions) nga ai. Ndai majan gaw KIO/A a sha mung masa hte hpyen masa majan n re hpe dum ga. Jinghpaw mungdan masha shagu mung majan gasat nga ai re. Tengman ai shinggyim lai anhte mungdan hta byin tai lu na gaw shawa yawng “n hkru ai lam hpe gasat ai hta, lit la, myit hkrum, sai ninghtan, shada tsaw ra, kam hkat let kahkyin gumdin ra nga mali ai.
6. Dai rai shawa gaw Putnam shadum ai hte maren “shinggyim sut arang “social capital” hta shagreng ra ai lam hpe tsun wa sai. Shawa gaw shinggyim kanawn mazum yawng hta kung ra ai, bai madu hkum nan mung “shinggyim matut mahkai lam, hpunda, shingyim makam jasat ni hta kung kyang la ra ai. Dai lai langai hte langai a akyu ara lam a matu amu hta prinen ai lam hte jawm lata gindun gunhpai lam hpe shabyin ya ai. Shinggyim sut arang shagreng ai lam hta nawku hpung gaw gindai shara kaw amu galaw ra ai. Daini woi ningshawng nga ai ningbaw ningla ni yawng gaw “lit la chye ai shawa tai hkra mung woi jasat na lit nga ai hte maren, shawa ni nan mung tinang a lit hta kangka let gun hpai nga na gaw grau ahkyak nga mali ai.
7. Mung shawa a majan gaw dai majaw, tut e “byin nga ai mung masa hpe hkaja ai masha hte lachyum shapraw, htai shachyaw jasat chye ai ni rai ra mali ai.” Dai gaw daini na majan hta tinang mung lit la ai, shanglawm ai, tinang gara shara kaw tsap nga nna yawng a bandung de arau jawm sa ai lam mung rai nga ai.
D. Hkrit Tsang Ra Ai Lam
Hkrit tsang shara gaw tai hpyen wa chyu sha n re. Dai gaw shinggan na hpyen re majaw lai ladat amyu myu hpe ra ai hta hkan nna jai nna hkyen da sai hte maren htang gasat ai lam rai nga ai. Anhte Jinghpaw amyu ni hta grau hkrit hpa hpyen gaw kata na hpyen re. Daini gaw:-
1. Mung masa hpyen masa polisi hpe masat jahkrat da ai hte maren ningnan hpang ai kaw nna amu kre hkra jai lang ai n nga shi ai. Rawt malan chying hkrawng asak 52 ning rai wa sai aten, ningbaw langai a polisi, ningbaw nkau mi a polisi, sinna polisi, sinpraw polisi, Myen hte kanyet polisi ngu nna lang wa sai. Sum machyi ai gaw anhte ni chyu sha rai wa sai.
2. Dai ni gaw shawa hpe “Panglung mahta ai federal, munghpawm democracy” lai hte 2008 ning na hpyen dap asuya ka ai Myen mungdan gawda ai tara kanu hpe ninghkap ai hte anhte a majan hpang wa sai re. Hpyen masa mung masa hpang wa ai gaw hkrak sai, ahkyak dik gaw “gara hku hpungdim na” ngu ai gabaw re. Hpang ai kaw nna ngut kre ai aten du hkra padang dip awngdang na matu gaw, mung masa hte hpyen masa ladat sha n re, apnawng ai, machyi hkam ai, sakjaw, shakut sharang ai, tsaw ra ai, hkam mana ai ngu ai Karai masa hte arau rai ra ai.
3. Karai Kasang hpe ninghkap ai lai, Makam makam n ra ai, hpa zawn n nawn, n kaw n law, awu asin re tinggyeng myit machyu nna ndai majan hpe matut n mai gasat nga ai.
4. Ndai majan gasat ai hta kadai mung arung arai hpe madung tawn nna yawng a mai kaja lam a matu n dawdan na ahkyak nga ai. Grau ai anhte Jinghpaw amyu ni tengman ai shinggyim lai hte anhte Mungdan hpe uphkang la na myit jasat hte she majan gasat ga.
5. Anhte Jinghpaw shawa a shinggyim sut atsam ningja gaw anhte hkrai a matu re ngu nna shakum kumba gaw nna n mai rawng mat ai. Anhte a shinggyim atsam sut ningja hpe tengman ai mung masa lai, mungkan a ringchying ai democracy manu, anhte hkam la hkan sa ai hpyen masa, mung masa ninggawn lamyan hte tut e mahkri shawn nga ra ai. Anhte a gumgun gunhpai Karai Kasang, anhte hkap la hkan sa ai mung masa lai woi awn ai hta she anhte yawng shanglawm ra na rai nga ai.
E. Hpungdim
Anhte a mungdan de ai hkrun lam a majan majing gaw kata na lam ni gaw madung re. Dai gaw anhte amyu ni kade kung hpan wa ai ngu ai madang hta madung rai nga ai. Shinggan na tai hpyen ni hpe gasat na gaw magrau grang grang hte anhte a labau hta gasat padang dip wa sai re. N bung hkat ai, shai hkat ai ninggun ni gaw anhte a wuhpawng hpe grau nna jahten shaza nga ai hpe dum ra nga ai. Anhte gaw kungkyang, hpaji rawng ai lai jasat hte anhte a mung masa hte hpyen masa hpyen man lahkawng yan hpe kalang dat gasat nga ai. Ndai aten kadai a polisi, kadai hpe kam nna, kadai kaw madung shamyet nna anhte matut majan gasat na gasan gaw ahkyak ai.
Anhte gaw (the principle of capacity of adjust and a kind of defensive identity politics of their own) anhte a mung masa hkum masat hte maren makawp maga na hte jahkuk la na lam rai nga ai. Ndai lai hta KIO asuyu ya gaw “Anhte hpe hkye la ai lawt lam mung masa lai hpe woi bung hkup ai asuya hkrang kaba hpe woi gaw de na rai nga ai.” Maga mi de Jinghpaw shawa gaw “sharawng myit hte ringchying ai lit la, hkaja, sawk sagawn, dawdan la, shada pri nen, amu jawm gindun ai jasat hte shinggyim sut ningja hpe shagreng ai majan hta gasat nga ra mali ai.” Anhte yawng gaw dai tengman ai hpyen masa hte mung masa hpe Karai hta lashum ai makam, shada jawm gindun ai lai, bai tinang gawde nga ai mung masa lamyan hta sadi dung myit hkrum let, anhte hpe asak hkrung na n ra ai amyu kaba polisi hpe tut nawng gasat na rai nga ai.
Kingdom Promoting Research
The Society for Promotion of Kingdom Value, Burma
February 7, 2012
Shamyet Shanat Laika
1. Robert Wuthnow, Christianity and Civil Society, Valley Forge, Trinity Press International, 1996.
2. Tingnyang Up, 52 Ninghpring KIO Rawt Malan Mungga, Feb5, 2012.
3. Lahpai, Shawng Htoi, The Struggle for Kingdom Citizenship (Karai Mungdan a Mungchying Majan); Luke 19:11-27; James: 2:14-26, a Sermon of Sunday Community Service, The Kachin Theological College, Nawng Nang, Myitkyina, February 22nd 2012.

robotstxt: allowed

filter: keep


text:
RFA-Jinghpaw Nsen 5 ning Ladu Hkrum Nsen
- In Ndau Laika
- Last Updated on 24 August 2011
- By KNG
- Hits: 4710
Tsin-yam hkrum masha ni a nsen: Sak hkrung nga pra na matu kahkyin gumdin nna Lang "kan" shakut shaja ai lam
"Mungkan gaw masha Langai mi a kam sham ai hpe n chye na ya ai, raitim shi a daw jau ai hpe chye na nga ai." Maclaren
Ga hpaw
Dai ni, Radio Free Asia – Kachin (Jinghgpaw Nsen) 5 ning ladu hkrum ai labau shang masat nhtoi hpe dai magam hta ap nawng daw jau ai rau rum manang ni hte rau anhte a Chiang Mai ginjaw rung, Kanu buga kata hte maigan shara ni hta galaw ga ai. Yak hkak lam amyu myu a lapran kaw na ya ten du hkra RFA-Jinghpaw Nsen hpe galaw awng dang lu na matu karum madi shadaw ya ai n-gun ni hpe masat matsing da ga ai.
Shawng nnan, ndai magam bungli hpe gyin shalat da nna rung mu gun masha ni hpe bau sin makawp maga ya ai hpaji a ningpawt Hpan Wa Ningsang Chye Wa Ningchyang Madu Karai Kasang a chyeju hpe shakawn ga ai. Lahkawng ngu na hta, mai Kaja ai ten tup anhte a shakut shaja ai lam ni hpe n-gun jaw madi shadaw nna mungdan kata dinghku majan a lapran e tinang asak hkrung nga pra lu na matu da ting shakut shaja let shiga shalai ya ai, buga masha tai ya ai, nsen shapoi shiga ni hpe lachyum hpyan ya ai, akyu hpyi karum ya nga ai shawa masha ni hpe mung chyeju dum ga ai. Masum ngu na hta, Myen mungdan kata hta e mai kaja ai hte mung masa tara rap ra ai hku byin wa na hpe myit mada kaba hte ja gumhpraw htawk karum madi shadaw ya ai uhpung hpe chyeju dum ga ai. Hpang jahtum hku nna, rung magam gun ni, India mung, Htai mungdan, hte kanu buga na shiga jaw ai masha ni, nsen shapoi ai ni hte, Jinghpaw Wunpawng buga e adip arip up nga ai asuya kaw na lawt lu na matu ndai magam bungli hta ap nawng gun hpai nga ai rau rum manang ni hpe mung chyeju dum ga ai.
Shingrai, ndai lamang gaw Myen mungdan kata Jinghpaw Wunpawng buga hta June shata praw 9 ya shani kaw nna bai gasat hpang wa ai mungdan dinghku majan a tsin-yam hkrum masha ni a nsen hpe RFA-Jinghpaw Nsen hku Dat Kasa tai ya ai masat dingsat rai nga ai.
Tengman ai lam a matu magam lit lamang hta daw jau ai lam
RFA-Jinghpaw nsen gaw, 5 ning ladu hkrum masat nhtoi hta dai shalawt dat na lam a matu magam lit hpe kangka sadi dung nga ai lam kalang mi bai htawn shana dat ga ai. Gaja wa nga yang, radio nsen shapoi ai lam madung gaw, "mabyin masa, gaja wa re ai lam, hte tengman ai lam" hpe mahta nna, lu ai aten kadun, gyip gyeng ai shara hta mung shawa masha ni kaw shadu ya ai lam rai nga ai. Dai majaw, ndai lamang gaw, shangwi shapyaw ya ai lam san san sha n rai, shiga magam gun rau rum" manang ni hku na dai magam lit a matu ap nawng daw jau sak jaw ding-yang rai nga ai yaw shada lam ningmu gyin shalat shamu shamawt ai lam rai nga ai.
Uhpung uhpawng masa hku yu yang, marai langai mi a akyu hpaga amu zawn rai tim, dai gaw Myen mungdan kata na Federal madu up mungghpawm mungdaw masa hta jaw ya lu ai ahkaw ahkang, awm dawm shanglawt, mungkan na bawng ring masat madang ni hte seng ai dip da ai shiga ni hpe shabrawng ya ai ningmu gyin shalat ai magam rai nga ai. Teng sha nga yang, ndai bungli gaw shiga hkap la ai, shiga tam sagawn ai, mabyin masa, hti hkum jahpan ni hpe shinggyin nna jep shen yu ai, shiga shatai ai, hpang jahtum nsen rim nna radio nen shapoi na matu Ginjaw rung de shagun ya ai lam rai nga ai. Shiga htawn ai hpungtang hpaji hta laklai jan ai lam gaw, mung shawa masha a matu, mung shawa masha ni hte rau, mung shawa masha ni nan jawm shakut shaja nna awng dang ai lam rai nga ai. Ndai magam lit gaw hpaga bungli hku sha n rai, dip sha hkrum nga ai mung shawa masha ni hpe shalawt dat na matu ap nawng daw jau ai lam lawm ra ai gyin shalat lam hte daw jau ai myit masa hte htung lai len hku mahtang mu mada na ahkyak nga ai.
Dai ni, anhte Jingghpaw Wunpawng buga hta shiga hpe makoi magap da ai lam, media shiga dap hpe koi yen ai lam, media shiga dap hpe hkrit ai lam, shiga ni hpe n tsun shapraw ai lam, mung Up du magam ni jahkrit shama pat hkum da ai majaw machye machyang n lu ai lam zawn re ai dip sha ai hkrang masa amyu myu naw nga nga ai. Raitim, RFA-Jinghpaw Nsen gaw ya ten du hkra rai yang, shinggyim masha ni rau hpawng rau de nga pra lam hte Jinghpaw Wunpawng buga hta media shiga dap a htung masa hpe shachyen ya ai lam hte seng nna tengman ai shalawt dat na magam galaw awngdang wa lu sai.
Tsin-yam hkrum masha ni hpe masat nna shanhte a malai Kasa tai ya ai lam
Ya ten hta, mungdan Kata na dinghku majan hte seng nna, tengman lam hte gaja wa sha byin ai lam amyu hkum sumhpa mu lu ai majan tsin-yam hkrum masha ni hpe madung dat nga ga ai. June shata praw 9 ya kaw nna Jinghpaw Wunpawng mungdaw, Kachin Sub-state mungdaw kaji, lahta Sam mung ni hta Myen hpyen dap ni hte Shanglawt hpyen dap ni a lapran e byin ai majan hta tsin-yam hkrum ai masha ni hpe lawu de na hte Maren hpan 4 Karan lu ai. Shawng nnan, hpyen dap kata na (1) majan hta si hkrum ai ni (2) ningma kap ai ni, (3) majan pa hta hkala nba hkrum ai ni rai nga ma ai. Lahkawng ngu na hta, mung shawa masha ni kaw na (1) ningma lu ai ni, (2) gasat gala lam lapran e si hkrum ai ni (3) si mat ai shiga masha ni hte shinggyim ninggang shatai hkrum ai ni rai nga ma ai. Masum ngu na hta, shinggyim ahkaw ahkang tawt lai hkrum ai (i) shinggyim roi rip hkrum ai num ni (ii) sat kau hkrum ai num ni (iii) si hkrum ai ma kaji ni hte gumgai dingla ni (iv) zingri zingrat hkrum ai mung shawa masha ni, (v) lam amyu myu hku na kashun kashe zingri hkrum ai ni rai nga ma ai. Mali ngu na hta, KIA asuya up hkang ginra Laiza hte mai Ja Yang, Waimaw, Manmaw, Sama, Mungmau, Myitkyina hte kaga shara hkan na hpyen hprawng shingbyi ginra ni hta hprawng shingbyi hkawm ai mung shawa tsin-yam masha 20,000 jan rai nga ma ai.
Shawng nnan, dai hpyen hprawng tsin-yam masha ni hpe shanhte hkrum sha lai wa ai ruyak shoihpa lam, zingri zingrat lam, adup ajin, shinggyim roi rip ai lam, kam mara di roi chyahkroi jahpoi asawng hkrum ai lam, kaw si hpang kara hkrum ai lam, hkiba kya noi mat ai lam, lachyen lahka hkrum ai lam ni hte sheng mareng di sat kau hkrum ai lam ni hpe ndai aten ladaw Kaja hta myit masin kraw lawang mahkra hte mastan dum masat matsing da mayu ga ai. Dai ni ndai aten hta, asak hkrung nga pra lam a matu hte, Jinghpaw Wunpawng mungdan Kata na anhte a asak hkrung lam, nga pra lam, ahkaw ahkang hte mung masa makam masham hpe kashun la kau ya ai hpyen wa lata kaw na tara rap ra lam, ngwi pyaw simsa lam hte shanglawt ahkaw ahkang tara masa a matu nanhte sak jaw kau ai lam ni a marang e anhte yawn madai sharung shayawt nga ga ai.
Raitim, anhte a sak hkrung nga pra lam hte mung masa taRa rap ra ai lam a magam hta nanhte kangka sadi dung daw jau nga ai myit masa gaw galoi mung hkoi mai wai mat sim mat na n rai. Dai ap nawng daw jau ai lam gaw anhte Jinghpaw Wunpawng buga mung shawa masha ni hte shanglawt ahkaw ahkang a teng man lam hta tawn da ai nanhte a tsaw ra myit hpe htawng madun dan nga ai.
Ya yang, RFA-Jinghpaw Nsen gaw Jinghpaw Wunpawng sha ni a myit masin hta matut manoi ahkrung nga na rai nga ai tinang amyu hte tara rap ra ai lam a matu nanhte galaw lai wa sai magam ni hte nanhte a myit masa ni hpe tsun ndau shana ya nga ga ai.
Lahkawng ngu na hta, tsin-yam hkrum masha ni hte hprawng shingbyi hkawm ai mung shawa masha ni n si n mat ai sha ngam nga ai gaw tengman lam hte, Jinghpaw Wunpawng buga na tara n lang ai lam hpan amyu hkum sumhpa kaw na lawt lu na hpe hpang gara ra marit nga ai Jinghpaw Wunpawng sha ni a nni nkri lam kumla tai nga ai. Teng sha nga yang nanhte gaw, anhte a lamu ga hpe zaibru jang shatai kau nna, hka nu hka shi ni hpe maza kau ya ai, nam maling ni hpe shakrin kau ai, hpyen dap atsam hte mung masha ni a ahkaw ahkang hpe tawt lai kau ai gumshem magam ni a shut shai ai labau hpe ka matsing nga ai rai nga ai. Raitim, RFA-Jinghpaw Nsen hku nna shapoi ya ai nanhte a nsen ni gaw mung shawa masha ni a shanglawt ahkaw ahkang a matu shakut shaja ai lam hte mung up asuya a n tara ai hpe gumlang gasat ai lam ni hpe asan sha shapraw dan nga ai. Dip sha hkrum ai lam masa hpan yawng hpe ninghkap gasat ai ndai nsen gaw, ndai labau shang aten ladaw hta Jinghpaw Wunpawng mung shawa masha ni a matu hkying shaga ai shiga rai nga ai.
RFA-Jinghpaw Nsen hte de a dat kasa tai ai lam
Daini na RFA-Jinghpaw Nsen gaw Myen mung Asuya hpyen dap ni hte Jinghpaw Wunpawng Shanglawt asuya hpyen dap lapran e matut manoi gasat nga ai mungdan Kata na dinghku majan a tsin-yam hkrum sha ai ni a nsen rai nga ai. RFA-Jinghpaw Nsen gaw tsin-yam hkrum masha ni hte rau, nsen sharawt nna Jinghpaw Wunpawng buga hte Myen mung kata na gumshem Myen hpyen Asuya a lata na Jinghpaw Wunpawng sha ni mung masa shanglawt lu na matu shakut shaja nga ai lam hpe kumla madun dan nga ai. Shingrai, RFA-Jinghpaw Nsen hku nna media shiga dap magam lit, si hkrum ai ni hte shanhte a dinghku nta masha ni, naw ngam nga ai ni a shanglawt ahkaw ahkang hta matut manoi shakut shaja ai lam, Jinghpaw Wunpwng sha ni hte Wunpawng buga a matu myu tsaw mung tsaw lam hta dat kasa tai ya nga ai hta n-ga, Jinghhpaw Wunpawng sha ni a matu teng man lam hte, Myen hpyen asuya a dip sha ai lam amyu hkum sumhpa yawng kaw na Jinghpaw Wunpawng sha ni lawt nna, asak hkrung nga pra lam shakut shaja ai hta mung shang lawm nga ai. Kadun ai hku tsun ga nga yang, RFA-Jinghpaw Nsen gaw, dai tsin-yam hkrum ai masha ni a nsen, dip sha hkrum nga ai kaw na lawt lu na matu shakut shaja ai nsen, Jinghpaw Wunpawng sha ni Hkristan hku, amyu mungchying sha hku, madu up hkang Federal munghpawm mungdaw hku grin nga na nsen hte rau kahkyin gumdin ai nsen rai nga ai.
Hpungdim
Dai majaw ndai masat dingsat lamang gaw, si mat sai ni hte dai ni naw shakut shaja nga ai tsin-yam hkrum masha ni a sak nawng daw jau ai lam hpe masat matsing ya nna, Jinghpaw Wunpawng sha ni hte shanhte a buga hta mung masa grau kaja htap htuk wa na matu shanhte shakut shaja let ap nawng daw jau ai hpe dum chye ya ga ai. Dai ni, anhte gaw Jinghpaw Wunpawng sha ni yawng hku nna nni nkri tsin-yam hkrum ai, shakut shaja ai, gumshem hpyen asuya a lam amyu myu hku dip sha hkrum ai kaw na lawt lu na matu Lang "kan" shakut shaja ai lam ni, dinghku majan tsin-yam hkrum ai masha ni a lam hpe masat matsing da ga ai. Ndai aten ladaw hta, RFA-Jinghpaw Nsen gaw media shiga dap a shara, shanglawt ahkaw ahkang a matu matut manoi shakut shaja ai lam, gumshem hpyen asuya a dip sha ai lam yawng hpe ninghkap gasat nna Jinghpaw Wunpawng sha ni a asak hkrung nga pra lam hpe tsaw ra let daw jau ai lam hta kahkyin gumdin ai lam madun dan ga ai.


text:
Shiga
Miwa gaw Jinghpaw hpyen yen nhtang sa let dabang run kau
- Post 23 August 2012
- Last Updated on 23 August 2012
- By KNG
- Hits: 710
Miwa mungdan, Yunnan mungdaw, Nongdao ginwang kata na Jinghpaw Wunpawng myusha hpyenyen ni dabang kaw na, htawt sit ai hte kalang ta, Miwa asuya up hkang salang ni gaw, August 22 ya shani hta dabang ni hpe jahten nna run kau ai lam, dabang lit hkam ni tsun ai.
Hpyenyen ni gawgap da ai nta hkan na hpri tsut n-gaw ni hte arung arai nkau ni hpe bai run la na matu, masing nga tim, ya na zawn, jahten nna run kau ya ai majaw, bai htaw la na ahkang n nga sai lam, hpyen yen ni kawn tsun ai.
“Mani htawt sit taw nga ai aten hta sha, Miwa ni gaw, hpri tsut ni hpe shanhte ra ai hku, gawng kau ya ai, Camera ni hpe mung zing la kau ya ai, shanhte gaw sumla gayet la ai,” nga nna, mying n shadan dawng ai, dabang lit hkam langai kawn tsun ai.
Hpyen yen ni hpe shara htawt sit ya ai, ya na shara gaw, lai wa sai ten hta, Miwa myusha ni hpai da ginsup ai shaloi lang na matu gawgap da ai, nta hte manam jarawp dingsa, wutdek nta dingsa ni hkan rai nna, shat gawk hte nam dum ni madung gawgap la ra na re lam, htawt sit wa ai, hpyen yen tsinyam langai kawn tsun ai.
“Shanhte sa tsun da ai gaw, ra mara yawng galaw ya na nga re, raitim ya byin wa ai gaw, tsun ai hte grai shai taw ai. Langai nga ai gaw, masha grai law ai re majaw, ndai kaw na masha kaba ni mung, ra n rawng hkra galaw ya na gaw n mai byin ai le,” nga nna hpyen yen langai tsun ai.
Htawt sit mat ai, Yang Lu hte Lau Hpai hpyenyen dabang ni hpe, Ruli (Shweli) ginwang hte Nongdao ninghtawn na masha pru shang gawn hkang dap na seng ang ai ni, shimlam dap salang ni, pyada ni hte kaichyan dap malawm ni kawn, sa jahten sharun kau ya ai re lam chye lu ai.
Ndai shara hkan laning mi jan, nga wa ai, hpyen yen ni gaw, Lana Zup Ja hpyen yen dabang de n kam htawt sit ai majaw, nkau gaw tinang a masing hte mi na nta hte ni kahtep ai, Man Wing Gyi de htawt sit ai lam chye lu ai.
Man Win Gyi de htawt sit wa ai hpyen yen ni nkau gaw, hpyen yen dabang ni kawn n hkap la sai majaw, shanhte a jinghku nta hkan, shara man ai, nga lawng hkan, sum gap la nna, shanu nga ai lam chye lu ai.
Nongdao ginra kaw nga ai, hpyen yen dabang 6 kaw na 2 hpe shawng htawt sit kau ai re hte, ngam ai dabang ni hpe mung matut manoi htawt sit kau na re lam chye lu ai.
“Daini Nga Nawng Pa dabang hpe htawt taw ai, hpawt ni gaw gara dabang bai htawt sit na kun n chye shi ai. Gara dabang htawt sit na nga hpe daina hkan tsun wa na re,” nga dabang lit hkam langai tsun ai.
Hpyen yen ni hpe htawt sit taw ai shaloi, KIO hte Miwa asuya seng ang ai ni gaw, nga htaw mawdaw, bus, shaprai 12 kap ai mawdaw kaba, yawng pawng mawdaw 30 daram hte hpyen yen ni a rai ni hpe htaw sit ya nga ai re lam chye lu ai.
Miwa asuya seng ang ai ni gaw, lai wa sai July 20 ya shani KIO a sinpraw ginwang ginjaw rung up hkang salang ni hpe shaga la nna, Nongdao ginra kaw nga ai hpyen yen dabang 6 hpe htawt sit kau na matu matsun wa ai hpang, KIO kawn mung, tinang up hkang ginra na Lana Zup Ja de htawt sit na matu hpyen yen ni hpe bai matsun wa ai rai nga ai.
Nongdao hpyen yen dabang 6 kaw masha yawng 4,680 nga ai hte, jawngma ni gaw, jawng kaji kawn tsang langai du hkra 868 nga na, ma shapan jawng lung nga ai, ma kaji 337 hte htinggaw yawng 900 jan nga ai lam, hpyen yen dabang lithkam ni tsun ai.


text:
Shiga
Pangwa ginra kaw dap jung na KIA dapdung n’nan langai hpaw
- Post 14 May 2012
- Last Updated on 14 May 2012
- By KNG
- Hits: 1173
Wunpawng Mungdan Shanglawt Hpyendap (KIA) gaw NDA-K ginjaw dingsa Pangwa de dap jung na dapdung n’nan langai hpe lai wa sai bat laman Laiza kaw hpaw dat sai re.
Dai ning January 21 hta n nga mat sai sutdu Lauwa Zawng Hkawng woi awn ai NDA-K ga garan hpung hpe KIA Dapdung masat 32 hku gale hpaw dat ai mung re lam, KIA ginjaw Laiza na du salang ni tsun ai.
Ndai dap gaw Myen asuya npu Jarit Sin Dap nga ai Pangwa ginra hta dap jung na rai nna shanhte a palawng dazik gaw lapai lahpa kaw “marau hpun” hte lahkra lahpa kaw “KIA masat” re lam, KIA du salang ni tsun ai.
April 25 ya shani, KIA hpyen hpung ni Pangwa hpe zing na shang wa ai kaw nna Myen asuya dap hte gasat gala lam ni gaw Chipwi, Sawlaw hte Pangwa ginra ni hta byin nga ai lam, buga masha ni KNG Jinghpaw Shiga Dap de tsun ai.
Ndai zawn majan byin nga ai majaw dai ginra na buga masha ni gaw shani shagu majan hpe sadi maja let (majan byin jang hprawng, n byin jang dum nta bai wa) tinang a nai mam yi sun galaw sha nga ra sai lam, sagawn chye lu ai.
Bum shagawng law ai hte katsi ai du hkra ladaw hte hkawm sa hkawm wa yak ai shingra tara a majaw, ndai ginra na hpyen yen masha ni hpe shinggan na garum ntum jaw na yak hkak ai lam, buga kata garum ntum hpung ni tsun ai.


text:
Shiga
Pangwa Hkristan, bukda jawng wang hta Myen hpyendap jahkrat
- Post 08 May 2012
- Last Updated on 08 May 2012
- By KNG
- Hits: 946
Jinghpaw mungdaw a sinpraw Jarit Sin Dap, shawng de NDA-K ginjaw Pangwa de hpyendap byu-ha wa dung ai Myen asuya dap gaw Hkristan hte bukda hpungkyi jawng wang ni hta dap jahkrat nga ai lam, buga masha ni tsun ai.
Ya ten Pangwa Hkalup Nawku Jawng (Lawngwaw hte KBC) hte bukda hpungkyi jawng ni hta Myen hpyen ni dap jung nga ai lam, buga masha ni KNG Jinghpaw Shiga Dap de tsun ai.
April 25 ya shani Wunpawng Mungdan Shanglawt Hpung (KIA) kawn Pangwa hpe wang da nna, hpang shani hta Myen hpyen byu-ha wa dung ai re lam, buga masha ni tsun ai. Bai nna Myitkyina na hpyen n-gun 200 jan hpe mung Pangwa byu-ha de helicopter ni hte lahka da sai re.
Ndai gaw Jarit Sin dap (NDA-K) ni uphkang nga ai Pangwa mare hpe ya ten Myen hpyen byu-ha galai up nga sai rai nna Pangwa mare kata hte shinggan hta KIA n nga hkra jasan ai bungli (cleaning) galaw nga ai lam, buga masha ni tsun ai.
April 26 hte 27 ya shana hta Pangwa mare kawn deng 11 tsan ai Lupi daju Jarit Sin Dap Masat 1002 hpe wang tawn ai KIA hpyen hpung hpe Myen helicopter ni laja lana bawm jahkrat gasat ai lam galaw sai re. Ndai mabyin hta KIA maga si hkala hkrum ai lam nga na re nga nna, buga masha ni tsun nga ai re.
Ya ten Jarit Sin Dap hte Myen dap ni gaw Pangwa kaw KIA ni hpe laja lana hkan wang gap shachyut nga ai hta, KIA maga si hkala hkrum masha law wa ai lam, Pangwa buga masha ni tsun ai.


text:
MASAWN BUM KAW LAJA LANA GASAT NGA
Labels: Jinghpaw Mung Shiga
5 comments:
- hkunman said...
-
Shani shana kyuhpyi nga n-ngai...,YESU HKRISTU HTE YEHOWA GOD.a-Hpung shingkang hpe Mungkan ting mu lu mu ga.Myen Tsadan hpe GOD a-chyeju hte Jinghpaw Wunpawng Myu sha ni a-lata hta ap ya nu ga. Shawng lam Majan pa hta Majan mu gun hpai nga ai.Tsawra ai KIO/KIA Myu tsaw share shagan ni hkam gaja nga mu ga ngu tut GOD kaw kyuhpyi nga n-ngai law.....,
- September 22, 2012 4:12 AM
- Anonymous said...
-
An hte a myu sha shere ninghking ni hpe KK kaw na padang dip la na atsam ningja jaw u ga,taihpyen wa a machyu pala kawn mung shalawt ya myit ga, myit nden shaja nga mu myutsaw mungtsaw ni e, YeHoWah KK nan hte hte rai nga ai hpe tut tut kam mu. In the name of Jesus, Amen....
- September 22, 2012 6:25 AM
- lamungnawnaw said...
-
yehowa kk gaw myu tsaw share ninghkring ni hte tut nawng rai nga malit ga law,AMEN.
- September 22, 2012 10:14 AM
- Anonymous said...
-
Myu a Share shagan ni Karai Kasang hpe manoi nna gasat jang shi bau sin ya na re.Hpyen luksuk ni a a Mi a Na ni hpe Shi pat kau ya na ra ai. Yehowa a mingning sang hpe shaga let gasat mu.Padang dip lu na re.
- September 22, 2012 11:25 AM
- Tsawra Chinghkai Nu said...
-
Asak hkrung ai Kari Kasang wa e an hte a kashu kasha myu tsaw share shagan ni hpe na a shimlum singkaw npu e magap da ya nna ,na a lamu kasa ni mun mun sen sen gasat garum ya rit law ,hpen ni gap dat ai pala gaw nbung e poi mat u ga,shawng lam e nga nga ai kashu kasha ni myit nsu ai ni a mara ni hpe mung raw dat ya rit law,ndai majan gaw nang hpe sha kam nna gasat ai majan re majaw awng padang gaw madu yesu nang sha re kam hpa let gasat nga ga ai law na a matsan dum tsawra ai chyeju npu hta gasar nga ai na kashu kasha ni hpe lam woui rit law ngu dai asak hkrung ai yesu a mying ning sang hta akyu hpyi majai ya ga ai law Aman
- September 23, 2012 3:12 AM


text:
Shiga
Jinghpaw Htunghking hte Hpaga hpung hpe KIO Mai Ja Yang kaw hpaw na
- Post 04 October 2012
- Last Updated on 04 October 2012
- By KNG
- Hits: 508
KIO up hkang ginra Mai Ja Yang mare kaw shawng ningnan lang na, Jinghpaw hpaga la ni hte mungshawa ni lawm ai Jinghpaw Htunghking hte Hpaga hpung (Kachin International Trading and Cultural Exchange Society –KITCES) hpe hpaw dat sana re lam chye lu ai.
Ndai uhpung rung hpaw poi lamang hpe October praw 6 ya shani kaw galaw mat na re hte, KITCES hpe pawng hpawm nna wuhpung langai hpaw ai lam gaw, Htunghking hte Laili Laika lam yan kaw mungshawa ni yawng shanglawm lu wa na matu yaw shada let hpaw shabawn dat ai re lam, wuhpung shabyin shatai komiti malawm Salang Nhkum Gam kawn tsun ai.
Ndai wuhpung hpe hpaw dat ai hpang, yi sun hkauna galaw sha ai mung shawa ni gaw, arang bang lu na ahkaw ahkang ni lu wa na re hte, Hpaga la ni mung KIO asuya kaw na ahkaw ahkang ni n lu tim, KITCES hpung kawn garum ya mat na re lam chye lu ai.
“Ndai gabaw hte KIO ginjaw Laiza de lai wa sai February 20 jan kaw tang madun ai. Raitim KIO maga na matsun jaw mung n mai, arang htuk jaw yang mung n mai ai re majaw ndai kaw an hte (yawng myit hkrum ai hte) mai byin ai hku galaw hpang ai re,” nga lahta na salang wa tsun ai.
“Ya na zawn rung hpaw ai gaw, maigan mungdan hkan du nga ai ni tinang chyoi chye ai hpaji ni, tinang myusha ni hpe bai sharin ya mai ai, woi awn mai ai, rung n nga, hkringdat n nga jang gaw n hkrak ai. Anhte hpaga galaw mayu yang, ahkaw ahkang hpe hpaga dap de hpyi shawn ai. Hpaji hte seng ai rai jang, hpaji dap hte bawngban jahkrup nna galaw mat na re,” nga shi matut tsun ai.
Ndai KITCES wuhpung hpe KIO magam gun dingsa rai nga ai, Slg. Da Mya Maw She kawn woi awn mat na re lam chyelu ai.
Rung hpaw poi lamang de shanglawm na matu, Myen-Miwa ga jarit, Jinghpaw Wunpawng Htunghking rung ni, Hpaga la ni hte ni nawn ai ni yawng hpang de langai hkrai saw shaga tawn ai lam chye lu ai.
KITCES rung hpaw poi lamang de Jinghpaw Mungdaw hte Sam Mung dingdung daw na myu sha ni hte hpawn, Miwa mung hte Gala mungdan na Jinghpaw myusha datkasa ni mung sa du na re lam chye lu ai.
Ya ten hta KIO hte Myen asuya hpyendap a lapran majan matut manoi byin nna n simsa nga ai raitim, yawng myit hkrum mang rum let ndai lamang hpe jawm galaw mat wa na re lam, lahta na Salang wa kawn sha tsun ai.
Magam bungli ni hpe gara hku ladat shaw galaw sa mat wa na hpe mung, rung hpaw poi shani du sa wa ai, mung shawa masha, hpaga la ni hte bawngban jahkrup mat wa na re lam chye lu ai.


text:
MATUT HTI NA »
MYEN HPYEN LA (8) HKRAT
September (20) bat Mali
2012 ning September (19) ya shani hkying (10:00)am aten, KIA Masat (3) Dap Ba, Dap Dung (15) ginra, Bum Sawn kaw nna Sang Gang maga lai yu wa ai Myen Hpyen Dap Hk.L.Y (121) na hpyen n’gun marai (8) hpe, KIA Masat (15) Dap Dung na hpyen hpung ni, Rubber sun kaw, bawm majan hte hkap gasat ai hta Myen Hpyen Dap maga na yawng hkrat sum mat ai lam chye lu ai. Kachinnet
MATUT HTI NA »
YAWN HKYEN SHIGA
September (20) bat Mali
Shawng de Jinghpaw Mungdaw Waimaw Mare na amat slang tai wa nna ya ten USA Mungdan Florida kaw du nga ai Du Wa Maran Zau Awng (LD) a tsawra ai kasha Maran Ja Htoi (Asak-38) gaw September (15) ya shani Madu Yesu hta yup pyaw mat wa sai lam ni ai tsan ai hkan na machying jinghku ni yawng na chye lu na hte kasha nnga mat ai majaw yawn hkyen hkrum nga ai Du Wa Maran Zau Awng hte dum nta masha ni a matu akyu hpyi garum ya lu na matu shana dat ai.
Shana ai,
Dum nta masha ni,
Florida, USa
MATUT HTI NA »
NA LUNG KAW LAKNAK KABA NI HTE GASAT
September (19) bat Masum
Wunpawng Mungdan Shanglawt Asuya Dap Ba (5) up hkang ginra rai nga ai Na Lung mare kaw dai hpawt manap hkying (2:00am) ram kawn KIA Ginjaw Shimlam Hpung ni hte myen asuya a hpyng hpung n gun (300) ram laja lana gap gasat nga ai lam shiga na chye lu ai. Majan gaw ya ten du hkra matut manoi naw rai nga ai lam hte lahkawng maga na laknak kaba ni hte gap gasat nga ai re lam na chye lu ai. KIA myu tsaw share ninghkring ni kawn shat shadu sha, hhkring sa la na aten pi nlu laja lana gasat taw nga ai re lam na chye lu ai. Buga shara shagu du nga ai Wunpawng Myusha ni ja ja a kyu hpyi garum ya na lam mung saw lajin wa ai.
MATUT HTI NA »
CHYAHKYAWN A HPYI GALAI
Chyahkyawn hpyi hte kade hpun magap shatsawm tawn tim je tsawm u ga ngu yang woi zawn re ngu ai baw tai nga ai myen a mung masa shamu shamawt lam gaw kade ka hkrang jashai mayu tim hpang jahtum e gaw galoi mung shapoi ai shiga dingsa moi mwi dingsa sha arai nga ai hpe yawng chye nga saga ai. Daini gaw galaw ai ladat mung htum wa nga sai, masu magaw ai namlak shachyai ai mung htum wa sai re ngu myit la mai sai.
Amerika UN rapdaw zahpawng sa lung na matu hkyen lajang ai hku hte mungkan a man hta myi man tsawm hkra hte madu ra awng sharawng ai byin lu hkra galoi mung mung masa laknak langai hku jai lang chye nga ai Thein Sein asuya gaw ya mung htawng bawng masha (500) daram dat masu nna kalang bai mungkan hpe htawng shatsawm masu sai re. Ndai Thein Sein a mung masa laknak hta jai lang hkrum nga ai hpyen bawng masha ni mung htum wa mahka re zawn n'dai laknak pala mung htum hkyen sai. Hpa hte naw masu na kun? Annau ni tau hkrau mu chye mai sai re majaw ya ten n'gun htum, atsam htum myen hpe agrap rum mat hkra annau ni sinat hpai dang ai yawng myit makun myit n'gut dik ai hte matut gasat na ten rai sai.
Thai mungdan kaw n'dai lapran bawsang uhpung hte UNFC kaw na hkrum bawngban ai mung Thein Sein asuya hpe kreng hta shingte gap hkra ai hte bung ai. Thein Sein asuya nyau agrawp gazut mat sai. Yahte mung Mau tau tau hkrup ai shana na yup dam dam ai zawn n'sin lungpu hku kaw na puk shabam dat ai gaw hpun tang n'sen sha garaw n'na ga si n'brat ai, annau ni hte Naypyi daw kaw simsa lam bawng ga da oi. Masu n'tum htum sai.
Shawng de sit gamawt sa shagu, hpang de shim lam n'nga ai hpe dum magang dung lahkum ashun nga sai hpe dum n'na myit n'ngut hkrum sai hte shawng de kabye manawt dat shagu maidang hpyeng jut waw ai manam magang, myu shada kade kapa magap ya tim waw magang, kawa sip Miwa mung kapa jin, kaya jin mat n na ya gaw dam kau hkyen sai. Dai pyi Thein Sein gaw kaya n'su myi man 2 lang shinglet 2 bra lachyum shapru ai hpe Miwa hte Amerikan gaw shabawng htawng chyai ai ma nyepbaw e matsat kaya ai da.
Amerika grai n'du n'sa shi yang Kawa sip Miwa hpe sa nawku kau da hkyen nga ai raitim ya ten Miwa mung ting Japan mung hpe ningyun bu kabrawng salu hpoi hpoi kahtet nga ai jaw myi kaba azi yu n'na hkumbawp sha lawu pawt angun nga ai re, myen hpe matsan dum ai hte anhte sai daw sai chyen ni hte hpa grai n'chye shi ai ma ni a malai prat tup jaw lup yup malap mat ai baw tsi jang matep jaw kau ga. Myen hte jinghku htingbu hku shakram na malai kaja dik ai machyu pala kumhpa jang matep jaw kau saga. Tsaw ra ai mungtsaw myutsaw ai chyurum myitrum ai hpu nau ni e.
Thein Sein hte Aung San Suu Kyi Amerika du nga ai ten maigan mungdan shagu du nga ai myu sha ni n'gun kaba hte ninghkap n'gun madun yang kaja dik re hte mung masa amyet ninggam langai re ngu mu ai KNO ningbaw ni awm dawm a matu hkyen saga ai re jaw n'dai ten hpyen wa hpe padang kaba dip shamawng la na ten re law. N'dai zawn re hpang de bai lu na n'loi sai. Tatut ninghkap majan gasat ai zawn kanu buga de mung ya ten ja ja htim gasat ding yang rai ra ai. Annau ni a matu ahkyak dik ai lami laman n'gam du nga ai. Langai sha ngam tim gasat na re.
Baren Numraw
17/9/2012
MATUT HTI NA »
NEGOTIATION CENTER DING SHAWN POI GALAW
September (18) bat Lahkawng
2012 September (18) ya shani hkying (9:30)am aten hta Simpraw Ginwang Ginjaw Mai Ja Yang hte Loije lapran na Prang Ngawn Mare hta Justice and Negotiation Center dingshawn poi galaw ai lam hpe chye lu ai.
Dingshawn poi lamang hta KIO Simsa Lam Bawngban Dat Kasa Ningbaw Sara Kaba Sumlut Gam kaw nna Justice and Negotiation Center a yaw shada ai lam hte Karai Kasang hpe akyu hpyi ap mayu ai lam ni hpe tsun shana dan ai hta gawgap ngut ai dum nta ni hpe Karai Kasang kaw kyuhpyi ap ya na lam, Mung masa bawngban lam ma hkra hpe awngdang lu hkra Karai Kasang bau sin makawp maga ya na lam hpe tsun shana dan ai lam chye lu ai.
Matut nna Rev. Marip Zau Ing kawn Dingshawn akyuhpyi ap nawng ya ai hpang Wa Jau Patrick Jangma Tu Shan kaw nna Karai Kasang Mungga hte n'gun jaw htawn tsun ya ai lam hpe chye lu ai.
Ndai zuphpawng hta KIO Simsa lam tam dat kasa salang ni, PCG na salang ni hte Buga na Myitsu Salang ni sa du shang lawm let ngwipyaw awngdang ai hte galaw la lu sai lam hpe chye lu ai. Kachinnet
MATUT HTI NA »
YAK AI
Anhte Wunpawng sha ni wa,
Shaning 60 jan mat hkra;
Mayam tai mat ai majaw,
Mayam bat wa n wai hkraw;
Myen hpang de chyu lawm mayu,
Uhku m’sa si sin na chyu;
Tinang myu hpe yu kaji,
Shatan nhkan nau hkum di;
I wa- ga hkang hkang majaw,
Tsasam ni wa – grau roi taw;
Myusha lam – yan myit na m’lai,
Tsadan hpe chyu hkum ahkrai;
“KIA myawk mung n lu,
Tank – car, n bungli n mu;”
Hkum tak kaji Myen mayam,
K’rai hpe kam ga I – Magam;
Mayam myit hpe shaw kabai,
Magam myit she hta bang mai;
Dai n rai yang – yak na oi,
Tinang amyu hkum jahpoi;
Kahkyin gumdin myit masin,
Yak ai myit hpe hkum anin;
“Nye a kandang hpai loi ai,”
Yesu tsun ai ga ndai;
Kahkyin gumdin yang hpai loi,
Myit hkrum mang rum ga lu oi………..
Shanglawt Tsing
18/9/2012
Shaning 60 jan mat hkra;
Mayam tai mat ai majaw,
Mayam bat wa n wai hkraw;
Myen hpang de chyu lawm mayu,
Uhku m’sa si sin na chyu;
Tinang myu hpe yu kaji,
Shatan nhkan nau hkum di;
I wa- ga hkang hkang majaw,
Tsasam ni wa – grau roi taw;
Myusha lam – yan myit na m’lai,
Tsadan hpe chyu hkum ahkrai;
“KIA myawk mung n lu,
Tank – car, n bungli n mu;”
Hkum tak kaji Myen mayam,
K’rai hpe kam ga I – Magam;
Mayam myit hpe shaw kabai,
Magam myit she hta bang mai;
Dai n rai yang – yak na oi,
Tinang amyu hkum jahpoi;
Kahkyin gumdin myit masin,
Yak ai myit hpe hkum anin;
“Nye a kandang hpai loi ai,”
Yesu tsun ai ga ndai;
Kahkyin gumdin yang hpai loi,
Myit hkrum mang rum ga lu oi………..
Shanglawt Tsing
18/9/2012
MATUT HTI NA »
DANAI DE JAK SAU HTE N GU MYEN HPYEN NI PAT
September (18) bat Lahkawng
Wunpawng Mungdan Shanglawt Asuya Sinna Ginwang Dap Ba (2) Ginra rai nga ai Danai maga de myen hpyen asuya M-P-Hk a matsun hte mare September (13) ya shani kaw nna jak sau hte n gu malu masha ni n htaw shangun pat kau dat sai lam shiga na chye lu ai. Myen hpyen asuay kawn ya na zawn pat hkum kau dat ai a majaw Danai maga de malu masha ni manu tsaw wa ai majaw mung shawa masha ni grai jam jau nga ai lam na chey lu ai. Ya ten Danai mare hta n gu buk mi (50,000 Ks) hte mari sha ra mat sai lam, madung gaw KIO Masat (2) Dap Ba dap jung shara rai nga ai Awng Lawt Mare hte Dap Dung (14) ginra Nam Byu Mare de jak sau hte n gu tsep kawp n htaw shangun ai re lam buga masha ni kawn na chye lu ai.
ကခ်င္ျပည္နယ္ တႏုိင္းေဒသသုိ႔ ဗမာအစုိး ေျမာက္ပုိင္းတုိင္း မပခ မွ စက္ဆီႏွင့္ ဆန္ တင္ပုိ႔မွဳမ်ားကုိ စက္တင္ဘာလ (၁၃) ရက္ေန႔မွ ပိတ္ပင္လုိက္ျပီျဖစ္ေၾကာင္း သတင္းရရွိပါသည္။ ယခုကဲ့သုိ႔ ဗမာအစုိးရ၏ ပိတ္ပင္မွဳေၾကာင့္ တႏုိင္းေသဒရွိျပည္သူမ်ား စက္သံုးဆီႏွင့္ ဆန္ ေစ်းျမင့္လာေသာၾကာင့္ ဒုကၡေရာက္ေနၾကေၾကာင္း၊ ဆန္တစ္အိတ္လွ်င္ က်ပ္ေငြ (၅၀၀၀၀) ျဖင့္၀ယ္စားေနရေၾကာင္း သတင္းရ ရွိပါသည္။ အထူးသျဖင့္ ေကအုိင္အုိအစုိးရ အေနာက္ဘက္တုိင္း တပ္မဟာ (၂) ဌာနခ်ဳပ္ျဖစ္ေသာ ေအာင္ေလာဒ့္ ႏွင့္ ေကအုိင္ေအ တပ္ရင္း (၁၄) ေသဒျဖစ္ေသာ နမ့္ဗ်ဴ ဘက္သုိ႔ ရိကၡာျဖတ္ေတာက္ခ်င္၍ ယခုကဲ့သုိ႔ စက္ဆီႏွင့္ ဆန္ တင္ပုိ႔မွဳကုိ လံုး၀ပိတ္ပင္ရျခင္းျဖစ္ေၾကာင္း သိရွိရပါသည္။
MATUT HTI NA »
LAJA YANG DE MYEN HPYEN NI LAKNAK KABA SHANI TING GAP
September (18) bat Lahkawng
Wunpawng Mungdan Shanglawt Asuya Dap Ba (5) Ginra rai nga ai Myitkyina Manmaw lam Laja Yang mare de Daw Hpum Yang daju ai myen asuya hpyen dap ni gaw Hang Kai Bum kawn (105mm) laknak kaba ni hte shani ting gap sharu bun ai lam shiga na chye lu ai. Myen asuya hpyen hpung ni kawn dai na maga hkying (4:00pm) ram du hkra laknak kaba ni hte gap sharu bun nga ai re lam hpe mung na chye lu ai. Myen hpen ni a laknak kaba ai majaw hkra machyi ai lam n nga ai rai tim laknak kaba ngoi kapaw ai n sen ni hpe Laiza mare kawn a dan sha na lu ai majaw buga masha ni kawn myit tsang ai lam ni gaw nga lai wa sai lam shiga na chye lu ai.
MATUT HTI NA »
NA LUNG HTE MAN MAU LAPRAN KAW GASAT
September (18) bat Lahkawng
Wunpawng Mungdan Shanglawt Asuya Dap Ba (5) Ginra rai nga ai Myitkyina Manmaw lam Na Lung hte Man Mau Sam mare lahkawng lapran kaw KIA myu tsaw share ninghkring ni hte myen tai hpyen ni dai ni laja lana gap gasat lai wa sai lam shiga na chye lu ai. Laja Yang de na lai yu wa ai myen hpyen hpung ni hpe KIA Dung (23) na myu tsaw share ninghkring ni bawm hte hkap gap ai kawn majan kaba byin wa ai re lam hpe na chye lu ai. Kata lam shiga hpe rai n chye lu shi ai.
MATUT HTI NA »
HPAKANT LAM DE MYEN HPYEN N GUN KABA HTU
September (18) bat Lahkawng
Wunpawng Mungdan Shanglawt Asuya Sinna Ginwang Dap Ba (2) up hkang ginra nga ai Uru Seng Maw Hpakant de htu gasat na matu myen asuya hpyen hpung ni gaw Danai Lidu lam masawn hku n gun kaba hte shara la nga sai lam shiga na chye lu ai. N dai myen asuya hpyen hpung ni gaw nam lam dawk nna Nam Ya mare de n kau mi gale pru wa sai lam buga masha ni kawn na chye lu ai.
Ya ten Uru Seng Maw Hpakant ginra de jawngma ningbaw Min Ko Naing hpung ni du nga ai rai nna, myen hpyen asuya ni kawn Internet, Phone matut mahkai lam ni yawng di kau ya lai wa sai lam hpe mung na chye lu ai.
MATUT HTI NA »
HK-L-Y (260) HPE KIA NI SA HTIM GASAT
September (18) bat Lahkawng
Wunpawng Mungdan Shanglawt Asuya Sinna Ginwang Dap BA (2) n pu Dung (11) na KAI myu tsaw share ninghkring ni gaw, September (15) ya shana daw hta Gat Shang Yang hte Mayan lapran kaw dap jung da ai myen asuya hpyen dap hk-l-y (260) ni a hpyen dap kaw sa htim gasat lai wa sai lam shiga na chye lu ai. N dai zaw KIA myu tsaw share ninghkring ni myen dap hpe sa htim gasat ai hta myen hpyen maga na si, hkala ai lam nga ai lam, gade ram si hkala ai lam hpe gaw hkrak n chye lu ai rai tim, si ai ni a mang ni hpe Namtu de wa makoi mayang lai wa sa lam hpe mung na chye lu ai.
MATUT HTI NA »
AUNG SAN SUU KYI HTA KIO/KIA SHE A’HKYAK DIK SAI DA
Daini myen mungdan kata kaw yawng ra sharawng taw nga ai simsa lam hta Thein Sein wa she ahkyak madung re zawn zawn, Aung San Suu Kyi madaw she grau ahkyak madung re zawn zawn, arawng la taw nga ai gaw Thein Sein rai nga ai. KIO/KIA gaw arawng nlu tim mying kaja hte myen mungda na jet ai simsa lam a matu ja ja tsap taw nga sai hpe mu lu ai. Thein Sein wa hku nna mung Aung San Suu Kyi hpe constitution kata de gangbang la nna democracy gawgap mat wa jang mungdan simsa mat wa lu na re ngu kam nga lu ai. Ndai zawn Thein Sein a yaw shada ai ningmu gaw Annau ni hte tsep kawp nmai byin ai. Hpa majaw nga yang daini Annau ni ja ja tsap taw nga ai mung masa lam yan madung gaw N’RE AI (3) hte RE AI (3) kaw ngang ngang kang kang tsap taw nga sai majaw re.
N’RE AI (3)
2011 ning jun 9 ya shani kaw nna, myen Asuya hte Annau ni bai gasat hpang wa ai majan gaw…..
(1) Annau ni democracy dai langai hpe sha ra sharawng nna gasat taw nga ai majan n re.
(2) Parti uphpung hpaw nna simsa lam tam na n re.
(3) Jinghpaw Mung (Kachin State) hpe myen asuya hte jawm up sha na matu gasat taw nga ai majan n re.
RE AI (3)
(1) Annau ni a mungdan kata de tawt lai shang gabye ai hpyen ma hkra hpe gasat ai majan re.
(2) Simsa lam hpe jahten sharun ai myen asuya hpe ninghkap gasat ai majan re.
(3) Annau ni a amyu hte mungdan awmdawm shanglawt lu na matu gasat ai majan re.
Tsaw ra ai Chyurum Wunpawng Sha ni e lahta na ga ngau ni a n tsa e chye na chyalu rai na re ngu kam ai. Democracy ngu ai dai langai hpe sha Annau ni ra sharawng nga ga yang gaw myen amyu ni up ai Myanmar democracy kata kaw nga ra mat na. Hpa majaw nga yang daini Thein Sein asuya shakut taw nga ai ladat gaw MAJORITY POWER ngu ladat hte myen mungdan kata kaw nga ai myu bawsang ni yawng hpe dang la lu hkra shakut taw nga sai re. MAJORITY POWER ngu ai gaw ra lata poi hta masha grau law ai ni dang la mai ai ladat rai nga ai. Dai majaw daini Thein Sein hte Aung San Suu Kyi gaw shingdu kaw jawm jahkrup la nna myen amyu ni hpe grai gahkyin gumdin taw nga sai hpe mu lu nga sai. Daini htawng masha (514) hpe mung bai gahtap shapraw dat sai. Bai nna 88 jawng ma ningbaw Minn Ko Naing hpe shangun nna KIO/KIA hte gap gasat jahkring lu na matu woi awlaw shangun ai. Ndai ten hta KIO/KIA hte gap gasat lu jahkring jang shanhte myen amyu ni shada a madi shadaw ai lam hpe 75% daram lu la mat wa na rai nga malu ai. Ndai gaw Thein Sein yen Aung San Suu Kyi a kaba dik htum mung masa amyat sha rai mat nna, Annau ni a matu gaw htani htana hkrat sum ninghpang mung rai chye nga ai. Lama na Annau ni gap gasat jahkring nna bai gap hkat wa ra yang myen amyu ni hte Annau ni mung masha shada pyi mu hkat n mai ai baw kaw du wa na re. Dai majaw Annau ni teng man ai mahtai lu hkra gaw naw shakut ninghkap gasat ra na re. Gap gasat n mai jahkring shi ai.
Sau Nan Du
17/09/2012
MATUT HTI NA »
ဆင္ဟိုဟာ - ေခြးေမ်ွာ္
2010 တုန္းဆီက၊
ရြးေကာက္ပြဲ အစ။
KIA ကို ဝမ္နိန္ေပး၊
BGF လက္မခံရင္ - ေပါ့ေလး။
တပ္မေတာ္ အလံုးအရင္းနဲ႔၊
အေျမာက္ကား၊ တင့္ကားကြဲ႕။
ေလယာဥ္ပါသံုးျပီးေတာ့၊
KIA ကို - အျပတ္ေခ်မႈန္းမွာေပါ့။
ဤသို႔ အစိုးရျခိမ္းေျခာက္လည္း၊
KIO, KIA မေၾကာက္ဘူးဘဲ။
“ေခြးေဟာင္တိုင္းသာ - ထၾကည့္ရင္၊
အိပ္ေရးပ်က္သတဲ့ “ရွင္။
BGF ကို - လက္မခံေတာ့၊
တပ္မေတာ္စစ္ထြက္ေတာ့တာေပါ့။
ဆယ့္ငါးလေက်ာ္ ခုခံတာ၊
အင္အားၾကီးတာ - တပ္မေတာ္ပါ။
စိန္ေခၚတာ - စိတ္ရင္းပုပ္သူ၊
ကာက္က်စ္တဲ့ စိတ္ထားကပို။
KIO, KIA ကို - သဲသဲ မဲ၊
ျပည္သူကို - အေရးမလုပ္သူဘဲ။
အဲ့ဒီေလာက္ၾကီး္ မိုက္ရိုင္းသူ၊
ဘယ္ဘုရား နတ္ေကာင္းမကူမယူ။
ေအာင္ျမင္မွာ- မထင္နဲ႔ေတာ့၊
ဆင္ဟိုဟာ - ေခြးေမ်ွာ္သလိုေပါ့။
အခ်ိန္မွီ လက္ေျမွာက္လိုက္ပါ၊
ဒါမွ - သိကၡာရွိအံုးမွာ။
KIA ေတာ့ ခုခံမွာဘဲ၊
ကိုယ့္ေျမကိုကိုယ္ - ပိုင္မွာဘဲ။
ကခ်င္ကို လာမစနဲ႔၊
ခါခ်ဥ္ အံု - တုတ္ထိုးသလိုကြဲ႕။
ထိုင္ေနရင္ - အေကာင္းသား၊
ေနာင္တရေန အံုးမယ္ဗ်ာ။ ________ ။
မေနာေျမ - စိန္
၁၇.၆.၂၀၁
ရြးေကာက္ပြဲ အစ။
KIA ကို ဝမ္နိန္ေပး၊
BGF လက္မခံရင္ - ေပါ့ေလး။
တပ္မေတာ္ အလံုးအရင္းနဲ႔၊
အေျမာက္ကား၊ တင့္ကားကြဲ႕။
ေလယာဥ္ပါသံုးျပီးေတာ့၊
KIA ကို - အျပတ္ေခ်မႈန္းမွာေပါ့။
ဤသို႔ အစိုးရျခိမ္းေျခာက္လည္း၊
KIO, KIA မေၾကာက္ဘူးဘဲ။
“ေခြးေဟာင္တိုင္းသာ - ထၾကည့္ရင္၊
အိပ္ေရးပ်က္သတဲ့ “ရွင္။
BGF ကို - လက္မခံေတာ့၊
တပ္မေတာ္စစ္ထြက္ေတာ့တာေပါ့။
ဆယ့္ငါးလေက်ာ္ ခုခံတာ၊
အင္အားၾကီးတာ - တပ္မေတာ္ပါ။
စိန္ေခၚတာ - စိတ္ရင္းပုပ္သူ၊
ကာက္က်စ္တဲ့ စိတ္ထားကပို။
KIO, KIA ကို - သဲသဲ မဲ၊
ျပည္သူကို - အေရးမလုပ္သူဘဲ။
အဲ့ဒီေလာက္ၾကီး္ မိုက္ရိုင္းသူ၊
ဘယ္ဘုရား နတ္ေကာင္းမကူမယူ။
ေအာင္ျမင္မွာ- မထင္နဲ႔ေတာ့၊
ဆင္ဟိုဟာ - ေခြးေမ်ွာ္သလိုေပါ့။
အခ်ိန္မွီ လက္ေျမွာက္လိုက္ပါ၊
ဒါမွ - သိကၡာရွိအံုးမွာ။
KIA ေတာ့ ခုခံမွာဘဲ၊
ကိုယ့္ေျမကိုကိုယ္ - ပိုင္မွာဘဲ။
ကခ်င္ကို လာမစနဲ႔၊
ခါခ်ဥ္ အံု - တုတ္ထိုးသလိုကြဲ႕။
ထိုင္ေနရင္ - အေကာင္းသား၊
ေနာင္တရေန အံုးမယ္ဗ်ာ။ ________ ။
မေနာေျမ - စိန္
၁၇.၆.၂၀၁
MATUT HTI NA »
SHAMYIT
Prut pru wa ai manaw makru makrung machyan yawng hpe dawn daw htum tsam si kadawng mat hkra namhkan hte manut maza kanu law law hte grup grup sha zingnut si mat hkra gaungwi ngwi annau ni a shan kata hta makret si mwi ma hkra dasang shakut nga ai hpe shaning 60 ning a mabyin mahkrun hpe marm yu n'na, chye gin saga ai, myit malai lu hpaji mu, myit gin sai.
1-Jau gawng shada da she myit bung kanawn mai ai, nga hkwi sha sharawng ai shada she rau nga mai ai zawn, masu n'dum shada she nam-up galu rum ai, lagu lagut shada she bungli rau mai galaw ai, hka hte sau zawn byin taw nga ai myen hte annau ni a mabyin, sat zingri roirip hkrum nga ai ni hte sat sharu dip zingri nga ai ni kaning rai hpa hta madi shatai na rau mai nga na ta?
2-Gawda ai mung masa tara kanu masing hte asuya a hkrang tara rit kawp ni, hpyen dap a tara rit kawp ni yawng gaw kaja ai zawn rai nga tim madu hpang de madi tsap ai, madu myu ni hpe sha makawp maga myen myu ni a matu sha madung dat gawda ai, munghpawm myu sha ni a ahkaw ahkang n'lawm ai tara hte myen myu kaba a kata de shingwang de ka-up tawn sa wa na de, shanhte myu kaba ni matu sha shimlum ngang grin ai ahkaw ahkang a matu sha gyin shalat tawn ai tara, dai ni annau ni ra lata poi, madu myu sha paty hku mung masa tara grin nga na hku pyi n'mai galaw ai, laknak n'gun masha n'gun, hpyen n'gun hte shagrin tawn ai rapdaw kaning rai rau chyawm nga pra mai na ta?
3-Tara je yang ai masa masing tara a n'tsa masha madaw tsap nga n'na up hkang je yang ai, masha hte arawng aya, ja gumhpraw, masha myi man hpe yu ai, tara agyi tara salang ni annau ni hpe mara kata mara n'nga ai kaw rim sharen htawng jahkrat zingri zingrut htu ai, myit ana dasang lu hkra galaw ai, prat tup manaw n'mai rawt hkra galaw ai. 17-1 [sek hkun tit], [nga nya] 5 shana zawn re tara jahkrat nna shagyen dip rim htawng bang ai. Sinat she ngoi yang mara n'lu ai mara kata mung shawa num/la / ma yawng hpe gap sat roi rip rim zingri htawng bang ai.
4-Hpaji jawng ni hta myu myi man yu ai, dip ai, myen ahkyak dik ai n'gam kaba rai nga ai tsang shi awng na n'loi ai hte, arawng aya kaba, hpyen du jawng lu lung byin lu na ahkaw ahkang n'jaw ai. Annau ni laika n'ma sharin ai. Hpaji makru daw kau hkrum ai dasang masha lahkam n'dep hkra rawt jat n'mai hkra hpang hkrat n'na myi na hpang manya zawn myen a mayam tai hkra galaw ai. Annau ni a hpaji chye ai ni hpe shara n'jaw ai.
5-Magam bungli shachyen shaja ai annau ni hpe dip shagyen ai, asuya magam gun tim hpaji kade chye tim dip katut ai, arawng aya kaba n'jaw ai, kade tengman bungli magam kade shakut tim mayam zawn shangun ma langai hku sha tawn ai hte magam gun sak kaba na kade kaba tim ahkaw ahkang shagrau shatsam ai lam n nga ai.
6-Hkam ja lam ningra hkra, myit ana lu hkra galaw ai, dasang nanghpan ana –Ka-ni ya byin hkra HIV/AIDS ana byin hkra dasang galaw ai, myu shamyit ladat hpe katsi majan hku lang ai, dai ni annau ni Mungdan 2 a lapran grai sadi ra ai (Miwa tsi mawan hpe sadi ra ai) gangwi si hkra ma n'mai shangai hkra hte ma n'mai lu hkra galaw ai. Ahkyak gaw ningma hkang n'mu ai gangwi si hkra galaw nga ai re. (annau ni byin mai yang madu lu ai bum tsi madaw sha lang yang grau kaja ai.)
7-Makam masham hte annau ni ga garan hkra galaw ai. Annau ni a myi hpaw hpaji chye ai ni law law hpa mayun gumhpraw jaw nna mazang ayai hka bra hkra ladat tam galaw ai. Atsawm n'mai kam sham hkra n'mai nawku hkra shagyip shagyeng ai. Mara tam ai, laknak hpyen n'gun, asuya ahkaw ahkang n'gun ja gumhpraw n'gun lang n'na annau ni hpe makam masha myit hkra galaw ai.
8-Hpyen majan ladat amyu myu hte masing jahkrat, katsi majan, lu lawm ai majan myu hkum hkra hte annau ni hpe tatut nan sat sharu nga ai. N'gup hte bawngban n'na myit hkra galaw nga ai zawn hpyen majan sinat laknak hte mung sat shamyit nga ai. Gangwi kadawng si hkra maga mi de galaw ai zawn ya jang gap sat n'na mung annau ni hpe myit hkra galaw nga ai.
9-Hpaga yumga lam hta mung ahkaw ahkang hte dip pat ai, rawt jat n'mai hkra myi di shim, sutlu ngamu ngamai n'lu hkra dasang galaw ai. Annau ni a sutlu ngamai sa wa na lam yawng hpe majan hte masha n'gun ja gumhpraw n'gun hte pat ai. Miwa hte pawng n'na hpaga ginra magra madu ka-up sha ai. Miwa a arang kaba hte lamu ga hpaga arung arai ni dip madu ai. N'hprang rai, ja lung seng ginra yawng madu ka-up sha mayu ai. Dasang matsan kyet si hkra, tam hta sha na malu masha pyi n'nga hkra galaw sai re.
10-Mayam byin hkra myu myit hkra galaw nga ai hta myen a masing ladat kaba hta sak ap nawng n'na shingnan hpyen mayam hpyen lagaw lata tai ya nga ai ni, jarik sin dap rai nga ai KDA/ NDAK/ T-Hkun Myet / Du Mun yan nau/ Lasang Awng/ Tanggu Dang/ mare sin dap Rapdaw Slg. Zahkung Ting Ying (Ka-ni hpyen) myen hpe madi shadaw tai ya nga ai ni dai ni gaw myu shada masha shada mayu n'na htum hkra galaw ai ni re hte dai ni shaning grai na hkra Jinghpaw tai Du tai Uhpung tai nna Jinghpaw Wunpawng Myu Sha ni a akyu ara a matu hpa galaw tawn sai kun? Wunpawng Myu Sha kade hpe hkye tawn sai kun? Myu sha ni a matu rawt jat bawngring na matu hpa galaw lu sai kun? Madu Myu Sha ni hpe, madu kanu kawa kashu kasha ni hpe madu sinat hte madu a lata hte nan sat ai ni, tsaw ra ai hpunau ni hpe lamu ga na ya nga sai yaw. Lamu madaw mayu na kun? Masha mayu, ma yu ai shalawa matse labye palawng kanu ni e myit malai gin sai. Nanhte gap sat ai nanhte saidaw sai chyen ni nang hpe katsan ga kaw na sai hkaji nga ai hpe dum gin sai. Asan sha dan dan leng leng sat sharu shamyit nga sai myen sawa ni hpe hpa hta madi shatai nna matut ganawn na ta? Masu magaw ai ni hte teng man ai ni gaw hka hte sau she rai nga ai. Kaning rai naw pawng ganawn na ta? Sai ra manam ai, lasu si na ni hte matut nna shakram n'ra sai.
Baren Numraw
15/09/2012
MATUT HTI NA »
LUNG RAWK POST KAW SHANI TING GASAT
September (17) bat Langai
Wunpawng Mungdan Shanglawt Asuya Dap Ba (5) Ginra rai nga ai Myitkyina - Laiza lam Lung Rawk Post de malu masha wa sa ai myen hpyen asuya n gun (80) ram hte Laja Yang Mare na myen hpung gyi jawng makau kaw KIA myu tsaw share ninghkring ni dai hpawt jau jau hkying (5:00am) ram kawn shani ting gap gasat lai wa sai lam shiga na chye lu ai. Shani ka-ang hkying (11:00 to 12:00 noon) gaw majan laja lana byin wa sai lam, myen hpyen asuya ni gaw Hang Kai bum kaw na laknak kaba ni hte gap garum nga ai lam hpe mung na chye lu ai. Myen asuya hpyen hpung ni gap dat ai laknak kaba a majaw jawngma hpung (ABSDF) kaw na Aye Maung Shin ngu wa asak hkrat sum mat wa sai lam hpe mung na chye lu ai. Majan gaw dai na de daw hkying (5:00pm) ram du hkra lahkawng maga na laknak kaba ni hte kalang lang naw gap nna gasat nga ai lam shiga na chye lu ai. Kata lam shiga hpe gaw hkrak rai n chye lu shi ai.
ကခ်င္ျပည္နယ္ ေကအုိင္အုိ အစုိးရ တပ္မဟာ (၅) နယ္ေျမျဖစ္ေသာ ျမစ္ၾကီးနား လုိင္ဇာလမ္း လဂ်ားယန္ အနီး Lung Rawk Post သုိ႔ ရိကၡာလာပုိ႔ေသာ ဗမာအစုိးရစစ္တပ္ အင္းအား (၈၀) ခန္႔ႏွင့္ ေကအုိင္ေအ မ်ိဳးခ်စ္ရဲေဘာ္မ်ား ယေန႔မနက္ (၅း၀၀) နာရီခန္႔မွ တုိက္ပြဲမ်ားျပင္းထန္စြာ ျဖစ္ပြားခဲ့ေၾကာင္း သတင္းရရွိပါသည္။ ေန႔လည္ (၁၁း၀၀ နာရီႏွင့္ ၁၂း၀၀နာရီ) ခန္႔တြင္ တုိက္ပြဲပုိမုိျပင္းထန္ခဲ့ေၾကာင္း၊ ဗမာအစုိးတပ္မ်ားမွ ဟန္းကုိင္ေတာင္ကုန္းေပၚမွ လက္နက္ၾကီးမ်ားျဖင့္ ပစ္ခတ္ေပးေၾကာင္း သတင္းရရွပါသည္။ ဗမာအစိုးရစစ္တပ္၏ လက္နက္ၾကီးေၾကာင့္ ေျမာက္ပုိင္းေက်ာင္းသားတပ္မေတာ္မွ ကုိေအးေမာင္ရွင္ က်ဆံုးသြားေၾကာင္းကုိလည္း သိရွိရပါသည္။
ကခ်င္ျပည္နယ္ ေကအုိင္အုိ အစုိးရ တပ္မဟာ (၅) နယ္ေျမျဖစ္ေသာ ျမစ္ၾကီးနား လုိင္ဇာလမ္း လဂ်ားယန္ အနီး Lung Rawk Post သုိ႔ ရိကၡာလာပုိ႔ေသာ ဗမာအစုိးရစစ္တပ္ အင္းအား (၈၀) ခန္႔ႏွင့္ ေကအုိင္ေအ မ်ိဳးခ်စ္ရဲေဘာ္မ်ား ယေန႔မနက္ (၅း၀၀) နာရီခန္႔မွ တုိက္ပြဲမ်ားျပင္းထန္စြာ ျဖစ္ပြားခဲ့ေၾကာင္း သတင္းရရွိပါသည္။ ေန႔လည္ (၁၁း၀၀ နာရီႏွင့္ ၁၂း၀၀နာရီ) ခန္႔တြင္ တုိက္ပြဲပုိမုိျပင္းထန္ခဲ့ေၾကာင္း၊ ဗမာအစုိးတပ္မ်ားမွ ဟန္းကုိင္ေတာင္ကုန္းေပၚမွ လက္နက္ၾကီးမ်ားျဖင့္ ပစ္ခတ္ေပးေၾကာင္း သတင္းရရွပါသည္။ ဗမာအစိုးရစစ္တပ္၏ လက္နက္ၾကီးေၾကာင့္ ေျမာက္ပုိင္းေက်ာင္းသားတပ္မေတာ္မွ ကုိေအးေမာင္ရွင္ က်ဆံုးသြားေၾကာင္းကုိလည္း သိရွိရပါသည္။
MATUT HTI NA »
JAPAN DU NU NUM NI TSIN YAM NI A MATU FUND TAM
September (17) bat Langai
Jinghpaw Wunpawng Hkristan Simsa Nawku Hpung (KCPC) Tokyo, Japan Nu Num ni hku nna myit hkrum mang-rum let, September (16) Laban shana de Waseda, Tokyo Simsa Nawku Htingnu (Tokyo Peace Church) kaw Kanu Myanmar Mungdan Rudi Wunpawng Mungdan kata hta dinghku majan kaba a majaw, myit ru yawnhkyen myit hki lit li bu ba let maroi nni yawn madai nyep myiprwi pru ruyak jamjau hkrum shajang nga ai pu gang sin machyi sai rum hpyen yen tsin-yam amyu sha ni a matu myit yaw shada nna, atsam madun poi lamang kaba galaw lai mat wa masai lam chye lu ai. Ndai lamang hta myu tsaw mung tsaw myit kaba hte shingni atsam amyu myu hku nna shang lawm ap nawng lai mat wa masai lam, hkam la lu ai chyeju kumhpa alu ni hpe amyu sha lam yan hta dang di lu ai maga hku nna sha pyi shang lawm shajang na ma ai lam shiga na chye lu ai.
MATUT HTI NA »
Subscribe to: Posts (Atom)


text:
Shiga
Jarit Sin Dap ni lai wa lai sa ni kaw gumhpraw hta lahkawn nga
- Post 13 August 2012
- Last Updated on 13 August 2012
- By KNG
- Hits: 558
Jinghpaw mungdaw Waimaw mare kaw na deng 28 tsan ai, Chipwi sa lam hta hpaw tawn ai, Myen hpyendap Jarit Sin Dap masat 1002 a jep san shara 5 hta, lai wa lai sa, mungshawa ni kaw na, gumhpraw atik anang hta lahkawn sha nga ai lam chye lu ai.
Ndai gate ni hpe Manwi, Dumbang, Hkawaw, Shagaw, Man Dawng mare ni hta, NDAK kaw nna dap hkrang galai ai Jarit Sin Dap dap ni gaw, lai wa lai sa, mungshawa ni hpe, jep san nna, saike gau ai ni hpe, shanhte htaw tawn ai, gunrai ni hta hkan nna, kyat 2,000 kawn 8,000 du hkra hta lahkawn sha nga ai re lam, hkrun lam hkawm ai ni tsun ai.
Dai zawn hta lahkawn nga ai majaw, hkrun lam hkawm sa ai ni hte saike hte gunrai kaji kajaw htaw nna, kan bau bungli galaw nga ai, mungshawa ni gaw lu ai amyat gumhpraw jaw kau ra ai majaw, jam jau nga ai lam, saike hte gunrai htaw shalai sha nga ai, buga masha langai tsun ai.
“Jep san shara langai hta kyat 1,000 hpra jaw ra ai, saike hte jak sau htaw da ai majaw, kyat 8,000 jaw kau ra ai, hpa nan n ngam mat ai, grai yak ai,” nga saike hte rai htaw sha ai wa kawn tsun ai.
Ya na zawn gumhpraw hta lahkawn sha nga ai shara ni gaw, lani mi hte, wa sa ginhkrang mai ai shara ni rai nna, buga masha ni gaw, Myitkyina kaw na, jak sau, n-gu, shahpa, hpri ni hpe htaw la na, hpaga galaw nga ai re lam chye lu ai.
Chipwi hte Man Dawng sa lam hta mawdaw lam n nga ai majaw, buga masha ni gaw, saike hte sha gunrai ni hpe htaw la mai ai rai nna, ya na zawn gumhpraw hta lahkawn sha ai majaw, grai jam jau nga ai lam, hpaga la langai tsun ai.
“Gumhpraw n jaw jang n lai shangun ai, kadai mung n kam nga taw ai le. Dai majaw shanhte hpyi ai daram jaw kau na lai taw ra ai re,” nga nna, KNG Jinghpaw Shiga Dap de shi tsun ai.
Dum Bang mare kaw nga ai, Jarit Sin Dap gaw, lani mi hta, Kyat 25,000 hpe dap up wa hpe jaw ra na, ngam ai hta lahkawn da ai, gumhpraw ni hpe gaw, jawm garan sha ai lam, dai hpyen hpung hte ni kahtep ai, sakse ni kawn tsun ai.
Jinghpaw mungdaw hta, KIA hte Myen asuya hpyendap ni a lapran majan bai byin hpang wa ai kawn, Jarit Sin Dap ni kawn, dai shara hkan, jep san shara ni hpaw nna, lai wa lai sa ni kaw na, gumhpraw hta lahkawn sha hpang wa ai re lam chye lu ai.


text:
63 Ninghpring Jinghpaw Mungdaw Nhtoi Manau Poi a ntsa mung mada ai lam
- In Ningmu
- Last Updated on 16 December 2010
- By Wunpawng Di Kru
- Hits: 2954
Du na 2011 ning January shata 10 ya shani 63 ning hpring ai Jinghpaw mungdaw masat nhtoi Manau poi kaba hpe mung Wunpawng Htunghking Hpung Ginjaw kaw nna lit jaw ai hte maren Duwa Lahkri La Awng Ningbaw ai Komiti hpung ni gaw bungli shajin dingyang rai nga ai ten Myen Hpyen Dap Dingdung Daw Dap Up (Northern Regional Military Commander Brig-Gen Zeyar Aung) Du Kaba Ze Ya Awng a Aming hte Manau poi shabyin shatai komiti magam lit hpe Dingdung Daw Ningtau Dap Up Du Kaba Soe Win (Deputy Northern Regional Military Commander Brig-Gen Soe Win) Ningbaw ai Hpyen Dap Asuya salang ni kaw nna Ana kashun gare la ai lam chye lu ai.
Wunpawng Htunghking n chye ai ni mi htunghking Manau poi woi galaw ai ngu ai gaw Wunpawng Amyu sha ni a htungghking hpe manu n shadan ya ai lam re ai. Anhte amyu ni a htunghking Manau hpe anhte myit ra ai hku n lu galaw ai gaw dip sha ai lai ladat nan rai sai ngu mung hkam sha ai. Lai wa sai November 23 ya shani Manmaw Deng lahkawng Awng Ta kaw galaw ai Nlung N’nan Sha Sut Manau poi hta mung Manau poi ten hta she shaang nna Cycle license rim masu ai majaw poi sa shawa ni hpe dingbai dingna jaw sai re.
Jinghpaw Mungdaw masat nhtoi Manau poi hta gaw sumtsaw sumtsan na Wunpawng amyu sha ni sa du zup nna htunghking Manau jawm nau let htunghking shangang shakang ga ai raitim daining gaw kaga maigan amyu ni she woi galaw ai re majaw poi sa na masha ni a myit n-gun n lu n kam sa ai nga shiga na lu ai. Bai anhte Wunpawng ni gaw htunghking poi nga jang ja gumhpraw n lu yak hkak tim nta ting ting, mare ting ting aten nhtoi na na ap nawng bungli galaw kam ai ni rai ga ai. Daining gaw “hkrap let Wa pu shup” nga ai Jinghpaw ga hte maren n kam let sha bungli galaw ai nga buga masha ni tsun wa ai lam na chye lu ai.
Shawoi shaning gaw Miwa mung, India Kala mung hte maigan du nga ai Wunpawng ni yawng sa du zup nna alum ala galaw ai htunghking poi re wa, daining gaw Miwa mung na hpu nau Wunpawng ni mung Myen ni woi awn ai rai jang gaw grai wa n lu sa na saga ai nga lit nga ai salang langai tsun pru wa ai. Jinghpaw Mungdaw masat nhtoi Manau poi hpe 1948 ning kaw nna galaw hpang ai rai yang Myen hpyen dap Asuya hku nna ja gumhpraw shaw ahkaw hkang jaw galaw ai lam n nga ai. Anhte Wunpawng amyu sha ni hkrai ja gumhpraw shaw nna galaw ai poi mung rai mali ai. Poi galaw na ahkaw ahkang hpyi yang pyi gaw Komiti salang ni hpe jep shatsang jin nna she ahkang jaw ai lam nga ai. Anhte amyu ni yak hkak nna Manau n lu galaw ai ten hta mung Manau pa zing la na ngu shagyeng hkrum lai wa saga ai.
Ya mung htunghking ginsup wang (Amyu-ta Yin-chye-mu U-Yin) maga de gaw KIO ni n sa na re majaw poi wang n galaw ra sai ngu Manau wang daw de chyu sha galaw na re lam na chye lu ai. Dai zawn galaw ai lam gaw daining ra lata poi hta hpyen dap party rai nga ai (USDP snr Chyan-Hkai-Ye) party ni ra lata poi masu dang la ai majaw poi galaw ya masu nna htunghking wang zingla kau ya na maw lanyet daw ai zawn re masa hpe mung mu lu ai. Lam mi hku tsun ga nga yang Ra lata poi dang, Asuya lung nna n law ai amyu ni a htunghking ni hpe jahten sharun shamat shaprai hpang wa ai masa mung pru wa ai. Tinang htunghking hpe tinang n jum tek lu ai gaw dip sha hkrum ai lam nan nan re ai. N law ai amyu ni a ahkaw ahkang (Ethnic Rights) n lu la ai, hkrat sum ai lam mung rai nga ai.
Dai majaw daining na Jinghpaw mungdaw masat nhtoi Manau poi hpe Hpyen dap Asuya ni Ana zing magra jum nna galaw ai gaw amyu baw sang ni a ntsa dip sha ai masa re ngu mu mada ai lam hpe Wunpawng Amyu sha ni yawng hpang de ningmu tang madun dat n’ngai.